Rannsókn stendur yfir á andláti sjúklings á geðdeild Landspítalans. Gæsluvarðhaldsúrskurður yfir hjúkrunarfræðingi á sextugsaldri var kærður til Landsréttar. Vonast er til að niðurstaða Landsréttar liggi fyrir í dag.
Hjúkrunarfræðingur var handtekin eftir að sjúklingur á geðdeild Landspítala, kona á sextugsaldri, lést um miðjan mánuðinn. Hjúkrunarfræðingurinn, sem er kona á sextugsaldri, var úrskurðaður í vikulangt gæsluvarðhald. Sá úrskurður var
kærður til Landsréttar að sögn Huldu Elsu Björgvinsdóttur sviðsstjóra ákærusviðs lögreglunnar á höfuðborgarsvæðinu. Hún býst við að Landsréttur taki málið fyrir í dag eða á næstu dögum.
Margeir Sveinsson aðstoðaryfirlögregluþjónn segir að rannsókn miði ágætlega og að búið sé að taka skýrslu af þó nokkrum, án þess að tilgreina fjölda þeirra. Ríkir rannsóknarhagsmunir séu í húfi og því haldi lögregla spilunum þétt að sér. Málið var einnig tilkynnt til landlæknis og er rannsókn þess rétt að hefjast þar að sögn Kjartans Hreins Njálssonar, aðstoðarmanni landlæknis. Í henni felst gagnasöfnun og viðtöl við stjórnendur og starfsmenn deildarinnar.
Samkvæmt heimildum fréttastofu kafnaði konan, sem var sjúklingur á geðdeildinni, í matartíma á deildinni. Ekki hefur fengist staðfest hvort málið sé rannsakað sem manndráp af ásetningi eða gáleysi. Lögmaður fjölskyldu konunnar sem lést sagði við fréttastofu í gær að grunur fjölskyldunnar væri sá að ótímabært andlát konunnar hefði komið til vegna saknæmrar háttsemi hjúkrunarfræðingsins.
Gæsluvarðhaldsúrskurður yfir hjúkrunarfræðingi á geðdeild Landspítalans hefur verið kærður til Landsréttar. Hún er grunuð um manndráp. Búist er við niðurstöðu Landsréttar í dag eða á næstu dögum. 